JAS บวกแรง 5% โบรกฯ ชี้ธุรกิจบรอดแบนด์โตต่อเนื่อง เคาะเป้า 7.20 บ. อัพไซด์สูงลิ่ว 46%
JAS บวกแรง 5% โบรกฯ ชี้ธุรกิจบรอดแบนด์โตต่อเนื่อง เคาะเป้า 7.20 บ. อัพไซด์สูงลิ่ว 46% โดยปิดตลาดวันนี้ ราคาอยู่ที่ระดับ 4.92 บาท บวก 0.22 บาท หรือ 4.68% สูงสุดที่ระดับ 4.92 บาท ต่ำสุดที่ระดับ 4.76 บาท มูลค่าซื้อขาย 473.36 ล้านบาท
10 ก.ค. 2561

ผู้สื่อข่าวรายงานว่า ราคาหุ้น บริษัทจัสมิน อินเตอร์เนชั่นแนล จำกัด (มหาชน) หรือ JAS ปิดตลาดวันนี้ ราคาอยู่ที่ระดับ 4.92 บาท บวก 0.22 บาท หรือ 4.68% สูงสุดที่ระดับ 4.92 บาท ต่ำสุดที่ระดับ 4.76 บาท มูลค่าซื้อขาย 473.36 ล้านบาท

ด้านนักวิเคราะห์ บล.โนมูระ พัฒนสิน ระบุแนะนำ “ซื้อ” หุ้น JAS ในราคาเป้าหมายที่ 7.20 บาท/หุ้น เนื่องจากผลการดำเนินงานมีแนวโน้มฟื้นตัวตามรายได้และ GPM ของธุรกิจหลัก โดยประมาณการกำไรมี upside จากการขายสินทรัพย์รอบ 2 คาดชัดเจนในครึ่งหลังปี 61 และราคาหุ้นกลับมามี upside เกิน 15%
ทั้งนี้ คาดแนวโน้มผลการดำเนินงานไตรมาส 2/61 กำไรเติบโตทั้งจากปีก่อนและไตรมาสก่อน โดยรับปัจจัยหนุนจากผลตอบรับที่ดีของโปรโมชั่น FTTx รวมถึงผลบวกต่อเนื่องของการประหยัดต้นทุนจากจำนวนลูกค้าเพิ่มขึ้น หนุน GPM ฟื้นตัวดีขึ้นทั้งจากปีก่อนและไตรมาสก่อน
ด้านนางสาวมินทรา รัตยาภาส นักวิเคราะห์อาวุโส บริษัทหลักทรัพย์ โนมูระ พัฒนสิน จำกัด (มหาชน) เปิดเผยว่า พื้นฐานธุรกิจของ JAS ยังไม่เปลี่ยนแปลง โดย JAS ยังเติบโตจากธุรกิจหลัก ได้แก่ ธุรกิจบรอดแบนด์อินเทอร์เน็ตที่จำนวนลูกค้าใหม่เพิ่มขึ้นสุทธิ (Net Additional Subscriber) โดยเฉลี่ยยังคงมีการเติบโตไม่ต่ำกว่าไตรมาสละ 70,000 ราย ซึ่งในช่วงไตรมาส 1/2561 ที่ผ่านมา จำนวนลูกค้าใหม่เพิ่มขึ้นสุทธิ 74,736 ราย โดยส่วนใหญ่เป็นการเพิ่มขึ้นของลูกค้าที่ใช้บริการ FTTx เนื่องจาก JAS มีการทำโปรโมชั่นกลุ่มนี้มากขึ้น
โดย ณ สิ้นไตรมาส 1/2561 ลูกค้าที่ใช้บริการของบริษัท ทริปเปิลที บรอดแบนด์ จำกัด (มหาชน) หรือ 3BB มีจำนวน 2.8 ล้านราย ในจำนวนนี้เป็นลูกค้าที่ใช้บริการ FTTx ประมาณ 441,000 ราย เพิ่มขึ้นจาก 320,000 ราย ในสิ้นปี 2560 และเพิ่มขึ้นจาก 110,000 ราย ในสิ้นปี 2559
สำหรับส่วนแบ่งการตลาด (มาร์เก็ตแชร์) ในช่วงสิ้นปี 2560 ของ JAS มีสัดส่วนอยู่ที่ 34% จากตลาดบรอดแบนด์อินเทอร์เน็ตที่มีจำนวนผู้ใช้บริการรวมอยู่ที่ประมาณ 8 ล้านราย โดยตลาดของ JAS ยังเป็นลูกค้าในต่างจังหวัด ซึ่งมีคู่แข่งขันเป็น บริษัท ทีโอที จำกัด (มหาชน) หรือ TOT อย่างไรก็ตาม มองว่าความสามารถในการแข่งขันของ TOT ยังน้อยกว่าเอกชน